Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: gyógyszereket térítés nélkül biztosítják. A 2/1994. (I. 30.) NM rendelet 54. § (2) bekezdése az otthonok kötelességévé
Paragraph Index: 1097

gyógyszereket térítés nélkül biztosítják. A 2/1994. (I. 30.) NM rendelet 54. § (2) bekezdése az otthonok kötelességévé teszi az előírt gyógyszer, valamint gyógyászati segédeszköz beszerzését. Az említett gyakorlat tehát a gondozottak lehető legmagasabb szintű testi és lelki egészséghez való alkotmányos jogával összefüggésben okoz visszásságot. A vizsgálat megállapította azt is, hogy minden orvosnak, akit az intézetben foglalkoztatnak, számozott füzete van. Ebben vezetik és aláírásukkal igazolják, hogy melyikük mit rendelt a betegeknek. A gondozottak által állandóan szedett gyógyszereket gyógyszerelő lapra vezetik fel és ezekről történik a kiadagolás a nővérszobában. Amennyiben a felírt gyógyszert csak átmenetileg kell adagolni, akkor azt egy dátummal ellátott betétlapra írják fel. A gyógyszerkartonokon kívül listákat készítenek az inzulinosokról, a gyógyszerérzékenyekről. Külön füzetben vezetik az injekciós kezeléseket is. A szolgálatos nővér ezeknek a kartonoknak, listáknak és céduláknak a segítségével dobozolja ki a gyógyszert, amit napjában háromszor osztanak ki az ebédlőben, tálcáról, étkezés után. A vizsgálat tapasztalata szerint a jelenlegi gyakorlat egy bonyolult, nehezen áttekinthető lista- és kartonrendszer kialakulását eredményezte. A gyógyszerrendelés ellenőrizhetetlensége, áttekinthetetlensége és nem megfelelően dokumentált intézeti gyakorlata a gondozottak lehető legmagasabb szintű testi és lelki egészséghez fűződő alkotmányos jogával összefüggésben okoz visszásságot. A vizsgálat valamennyi otthonban megállapította, hogy az intézményekben a minimálisan előírt orvosi jelenlét hiányzik. A Szabolcs-Szatmár-Bereg Megyei Önkormányzat Szociális Foglalkoztató Intézetben havonta egy tekercs WC-papír és egy szappan jár a gondozottaknak. WC-papírt — a kapott tájékoztatás szerint — nem tesznek a mellékhelyiségekbe, mert a főnővér szerint annak „nyomban lába kel”. A sampont literes kiszerelésben raktározzák, de ezt sem adják oda a gondozottaknak, csak ha kérnek belőle. Fogkrémet a gondozottak nem kapnak. A Bács-Kiskun Megyei Önkormányzat „Napra-forgó” Szakosított Otthonában a gondozottak vegyesen használják a saját, illetve az intézeti ruhákat. Az ágyneműt és intézeti textíliát az intézet biztosítani tudja a gondozottak számára, azonban az előírt mennyiségű fehérnemű, hálóruha, az évszaknak megfelelő felsőruházat nem áll rendelkezésükre. Ezen hiányosságok a gondozottak lehető legmagasabb szintű testi és lelki egészségéhez való jog sérelmén túl a szociális biztonsághoz való alkotmányos joggal összefüggésben is visszásságot idéznek elő. V. A Fejér Megyei Rehabilitációs Intézetében a munkaidő alatt a lakóépületek szobáit és a mellékhelyiségeket zárva tartják, a kulcsok az ügyeletes gondozónál vannak. A kialakult gyakorlatot azzal indokolták, hogy így igyekeznek megelőzni a lopásokat. A vizsgálat megállapítása szerint az otthon által bevezetett gyakorlat, amely szerint minden WC-használat előtt és után a gondozó kíséri a gondozottat, nyitja és zárja a szobák, illetve a mellékhelyiségek ajtait — rehabilitációs intézetről lévén szó —, az otthon lakóinak emberi méltósághoz fűződő alkotmányos jogával összefüggő 2000/88/II. szám visszásságot okoz. A Szabolcs-Szatmár-Bereg Megyei Önkormányzat Szociális Foglalkoztató Intézetének házirendje előírta, hogy az alkalmazott csak nagy korkülönbség esetén tegezheti a lakót, lakó viszont nem tegezheti az alkalmazottat. A vizsgálatot végzők álláspontja szerint, figyelemmel arra, hogy a magázódás és a tegeződés gyakorlatát csak és kizárólag az érintettek egymás közötti kapcsolata alakíthatja ki, ennek a kérdésnek házirendben történő szabályozása alkotmányos joggal összefüggő visszásságot idéz elő a gondozottak emberi méltósághoz fűződő alkotmányos jogával összefüggésben. A Bács-Kiskun Megyei Önkormányzat „Napra-forgó” Szakosított Otthonában a „G”, „F” és „I” osztályok WC-fülkéi nincsenek egymástól elválasztva, azokat függöny sem takarta. A „B”, „C” és „D” osztályokon a WC-fülkéknek nincs ajtaja, azokat csak oldalról osztja meg válaszfal. A vizsgálat megállapítása szerint a WC-ajtók hiányából, továbbá a WC-kagylók egymástól való elválasztása hiányából fakadóan az intimitás elemi feltételei hiányoznak, és ez az otthon lakóinak emberi méltósághoz fűződő alkotmányos jogával összefüggő visszásságot okoz. VI. A Fejér Megyei Rehabilitációs Intézetében állattartással is foglalkoznak, birkát, disznót, kecskét és gyöngytyúkot nevelnek. A vizsgálat időpontjában az intézet birkái és kecskéi az otthon főbejárata mellett, a gondozottak által mindennap használt füves területen — amit a vizsgálat tapasztalata szerint nem tisztítanak — legeltek. Az állati ürülékkel szennyezett terület, a rendszeres gondozás hiánya fertőzésveszélyt jelent, és veszélyeztetheti az otthon gondozottainak egészséges környezethez fűződő alkotmányos jogát. Az intézetben mintegy kétszáz sertést nevelnek. A disznókat helyben, az intézet vágóhídján vágják le és a húst saját szükségleteik kielégítésére fordítják. Aggályosnak és a gondozottak egészséges környezethez fűződő jogával összefüggésben visszásnak ítélte a vizsgálat azt, hogy a disznóólat a gazdasági épületek tőszomszédságában alakították ki, így azokat, különösen az ebédlőt, a konyhát és az újonnan épült lakóotthonokat rajokban lepték el a legyek. A Bács-Kiskun Megyei Önkormányzat „Napra-forgó” Szakosított Otthonában a „G” „,F” és „I” osztályok 11 fürdőszobájában a WC-kagylókon nem volt sem ülőke, sem takarólap. A „B” „,C” és „D” osztályok mellékhelyiségeit a lakószobákat összekötő köztes helyiségben alakították ki. Állapotuk ugyanolyan, mint a régi épületben, valamennyi sürgős felújításra szorul. A WC-kagylókon itt sincs sem ülőke, sem takarólap. A „G” osztály lakószobáiban „bilipadokat” helyeztek el. A vizsgálat megállapítása szerint a fedetlen, ülőke nélküli WC-kagylók a fokozott balesetveszély, a lakószobákban elhelyezett „bilipadok” a közvetlen fertőzésveszély miatt okoznak a gondozottak egészséges környezethez fűződő alkotmányos jogával összefüggésben visszásságot. VII. A Fejér Megyei Rehabilitációs Intézetében a vezető arról adott tájékoztatást, hogy a gondozottak fegyelemsértése esetén nem alkalmaznak büntetést. A kapott tájékoztatásnak azonban ellentmondott, hogy az otthon hirdetőtábláján kifüggesztett lapon felsorolták az intézet által alkalmazott olyan büntetéseket, amelyeket a lakók fegyelemsértése esetén alkalmazhatnak. Ezek a kimenőmegvonás, a zsebpénzvisszatartás, valamint a más intézetbe történő áthelyezés kezdeményezése. Amint arra már az időskorúakat ápoló-gondozó otthonokban élő személyek emberi és állampolgári jogainak érvényesülését feltárni kívánó II. számú összefoglaló jelentés is hivatkozik, a szociális igazgatásról és szociális

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes